དེར་བརྟེན་ང་ཚོ་མི་རིགས་གཙོ་བོ་ནང་པའི་ལྟ་གྲུབ་ཐོག་ནས་ཆུང་བྱིས་པའི་སྐབས་ནས་གོམས་གཤིས་ལ་སྲོག་གཅོད་ཀྱི་ལས་ཀ་མ་བྱེད་ཅེས་པ་ཞིག་འཇགས་ཡོད།དེ་ང་ཚོས་ལྷོད་གཡེང་དུ་མ་ཤོར་བ་བྱེད་རྒྱུ་ཧ་ཅང་གལ་ཆེན་པོ་རེད།དེ་བཞིན་ཁྱེད་རང་ཚོ་གཞོན་སྐྱེས་ཚོས་བོད་སྐད་ལ་དོ་སྣང་བྱེད་རྒྱུ་ཧ་ཅང་གལ་ཆེན་པོ་རེད།ཉིན་རེའི་འཚོ་བའི་ཁྲོད་བོད་སྐད་དེ་ཙམ་བེད་སྤྱོད་དང་ཕན་ཐོགས་མེད་པ་ལྟ་བུ་རེད།འོན་ཀྱང་ཕྱོགས་གཅིག་ནས་བོད་མི་རིགས་ཀྱི་ངོ་བོ་མཚོན་ཆེད་གཙོ་བོ་སོ་སོའི་སྐད་ཡིག་ཆགས་ཀྱི་ཡོད།གཉིས་ནས་སངས་རྒྱས་པའི་ཆོས་ལ་དོ་སྣང་བྱེད་དགོས་བྱུང་ན་བོད་སྐད་མ་སྦྱང་པར་ཐབས་ལམ་གཞན་མེད།དེར་བརྟེན་གཞོན་སྐྱེས་ཚོས་གང་ཐུབ་ཅི་ཐུབ་ཀྱིས་འབད་བརྩོན་བྱེད་ཀྱི་ཡོད།ད་དུང་ཡིན་རུང་སྔར་ལྷག་འབད་བརྩོན་བྱེད་དགོས།སྤྱིར་བཏང་ངོས་རང་ཆབ་སྲིད་ཀྱི་ལས་འགན་བཞག་སྟེ་འགན་ཁུར་གང་ཡང་མེད།ཆོས་ཕྱོགས་ཐོག་ནས་གང་ཐུབ་ཅི་ཐུབ་བྱེད་བཞིན་ཡོད།རྒྱ་བོད་ཀྱི་གནས་སྟངས་ལ་ཆ་མཚོན་ན།གཙོ་བོ་རྒྱ་ནག་ནང་འགྱུར་བ་འགྲོ་དང་འགྲོ་མུས་རེད།འགྱུར་བ་འགྲོ་རྒྱུ་དེ་ཡང་རྒྱ་ནག་རང་ཉིད་ཀྱི་ཕུགས་རྒྱང་རིང་པོའི་ཁེ་ཕན་ལ་བལྟས་ན།ད་ལྟའི་འགྲོ་སྟངས་ལྟར་ཕྱིན་ན།ཕུགས་རྒྱང་རིང་པོའི་ཆ་ནས་རྒྱ་ནག་ལ་གནོད་རྒྱུ་མ་གཏོགས་ཕན་ཐོགས་མེད་པ་ཧ་ཅང་གསལ་པོ་རེད།